Departement verkwis meer as miljard midde droogtekrisisArgieffoto: Pixabay Die jongste verslag van die ouditeur-generaal (OG) toon die departement van water en sanitasie het sowat R1,7 miljard verloor weens onreëlmatige en verkwistende uitgawes aan belangrike waterinfrastruktuurprojekte. Luidens die verslag is R8,3 miljoen van die R189 miljoen wat begroot is om die Clanwilliamdam in die Wes-Kaap se wal te lig, verkwis. In KwaZulu-Natal is R498 miljoen opsy gesit om die Hazelmeredam se wal te lig. R3 miljoen hiervan is in die proses verkwis. ’n Astronomiese R3,3 miljard is ook begroot vir die Giyani-waterprojek in Limpopo. Luidens die verslag is R226 miljoen hiervan onreëlmatig bestee en R47 miljoen verkwis. Kimi Makwetu, Suid-Afrika se ouditeur-generaal, het Woensdag dié syfers bekend gemaak. Volgens Makwetu gaan die geld verlore omdat die korrekte verkrygingsprosesse nie gevolg is nie. Die departement het ook nie die standaard vir infrastruktuurverkryging en leweringsbestuur geïmplementeer nie, wat die departement aan onnodige hoë projekkoste blootgestel het. Verder kom dit bloot op ’n gebrek aan behoorlike projekbestuur neer, het die ouditeur-generaal verduidelik. Leon Basson, die DA se skaduminister vir water, het in reaksie hierop gesê die regering se “chroniese onvermoë” om waterinfrastruktuurprojekte met groot begrotings te bestuur dra ongetwyfeld by tot die voortslepende droogte- en waterkrisis wat die land tans beleef. “Daar bestaan geen twyfel nie dat die departement die nasionale waterkrisis vererger deur die herhaaldelike misbruik van openbare fondse, wat in totaal R1,7 miljard beloop.” Basson verduidelik dat dié fondse eerder aan droogtehulp bestee moes word om voedselsekerheid, werksgeleenthede en die beskerming van landelike gebiede te verseker. Die DA gaan nou ’n skrywe aan Lindiwe Sisulu, minister van water en sanitasie, rig waarin die party haar versoek om aan die publiek die stappe te verduidelik wat haar departement gaan doen om die ouditeur-generaal se aanbevelings te implementeer. Lees meer hier wat Basson en ander kenners oor die ineenstorting van die land se waterinfrastruktuur te sê het.